**Κείμενο 1**

Δημήτρης Π. Σωτηρόπουλος

*Οι καλλιεργημένοι πολίτες «κλειδί» για την ανάπτυξη*

[1] Ανάπτυξη, επιχειρηματικότητα, καινοτομία, εξωστρέφεια, διά βίου μάθηση: αυτές είναι οι λέξεις-κλειδιά γύρω από τις οποίες περιστρέφεται συνεχώς η συζήτηση όχι μόνο στην αγωνιούσα για ανάκαμψη Ελλάδα, αλλά και σε ολόκληρη την Ευρώπη. Και φυσικά, η εκπαίδευση αποτελεί εδώ τη sine qua non1 προϋπόθεση για όλα τα παραπάνω. Αλλά ποια εκπαίδευση;

[2] Υπάρχει μια απάντηση που έρχεται αμέσως στο στόμα: για να επιτευχθεί η ανάπτυξη χρειαζόμαστε στελέχη επιχειρήσεων, άρα πρέπει να ιδρύσουμε κι άλλες σχολές μάνατζμεντ, μάρκετινγκ κ.ο.κ. Η άποψη αυτή κρίνει την πρόοδο της κοινωνίας από ένα δείκτη και μόνο: το Ακαθάριστο Εθνικό Προϊόν (ΑΕΠ). Ό,τι αυξάνει αυτόν τον δείκτη είναι καλό, όλα τα άλλα είναι δευτερεύοντα. Η Κίνα και η Ινδία που αναπτύσσονται με φρενήρεις ρυθμούς, αδιαφορώντας όμως για τις κολοσσιαίες ανισότητες και για τα στοιχειωδέστερα ατομικά δικαιώματα, θα ήταν λογικά το πρότυπο για την άποψη αυτή.

[3] Υπάρχει όμως και μια πιο σύνθετη αντιμετώπιση των προκλήσεων αυτών. Είναι εκείνη που υποστηρίζει ότι, αν ομνύουμε2 στην αξία της σύγχρονης δημοκρατίας, η εκπαίδευση είναι ο βασικός πυλώνας για την προστασία των επιτευγμάτων της. Στην πραγματικότητα, το μεγάλο ρεύμα του Διαφωτισμού το οποίο αφιέρωσε ένα σοβαρό μέρος του στοχασμού του πάνω στον εκσυγχρονισμό των παιδαγωγικών μεθόδων (Ρουσσώ, Πεσταλότσι, Ντιούι κ.ά.) είχε ως στόχο του ακριβώς αυτό: να εναρμονίσει τις ανάγκες της αναδυόμενης δημοκρατίας με την υποχρέωση των εκπαιδευτικών συστημάτων να «παράγουν» ελεύθερους πολίτες. Σκοπός του ήταν δηλαδή η διαμόρφωση χειραφετημένων ατόμων που θα ήταν μεν κατηρτισμένοι «δρώντες της αγοράς», αλλά ταυτόχρονα θα σέβονταν τα δικαιώματα των άλλων και θα είχαν επαρκή ενσυναίσθηση για να αντιτίθενται σε ό,τι απειλεί τη δημοκρατική ισότητα. Κι ωστόσο, η πορεία αυτή κάπου λοξοδρόμησε. […]

[4] Οι όποιοι μεταρρυθμιστές θα ματαιοπονούσαν, αν η εκπαίδευση του μικρού παιδιού δεν συμπληρωνόταν από την οικογένεια και από την περιρρέουσα ατμόσφαιρα. Γονείς που διδάσκουν στα βλαστάρια τους ότι ο κυνισμός και ο άκρατος ατομικισμός είναι ο καλύτερος τρόπος επιβίωσης, και κοινωνίες που προβάλλουν την υποτίμηση και την ανθρωποφαγία ως το βασικό μέσο επικράτησης επί όσων διαφέρουν ή διαφωνούν μαζί μας, είναι φανερό ότι υποσκάπτουν τα όποια επιτεύγματα της σχολικής εκπαίδευσης.

[5] Η σημασία των επισημάνσεων αυτών είναι παραπάνω από αυτονόητη στην περίπτωση της ταλαιπωρημένης ελληνικής εκπαίδευσης. [...] Το πρόβλημα έγκειται στον τρόπο με τον οποίο τα σχετικά μαθήματα διδάσκονται ήδη από την πρωτοβάθμια εκπαίδευση. Συνοπτικά, θα έλεγε κανείς ότι πρυτανεύει ο εθνοκεντρισμός και η αδιαφορία για την αυτεπίγνωση και την καλλιέργεια της φαντασίας. Ταυτόχρονα, οι κυρίαρχες μέθοδοι παραμένουν η ex cathedra3 διδασκαλία χωρίς την ενεργό συμμετοχή του διδασκόμενου, η μηχανική αποστήθιση και η κατήχηση (ηθικολογική ή θρησκευτική). [...]

[6] Έτσι -κι ενώ οπωσδήποτε οι εξαιρέσεις υπάρχουν-, θα πρέπει να συμβιβαζόμαστε με ένα σύστημα που διαμορφώνει πολίτες οι οποίοι κατά κανόνα δεν ανέχονται τους διαφορετικούς (αλλόθρησκους, γκέι κτλ.) ως άτομα, που ομφαλοσκοπούν4 μονίμως ως έθνος, και φωνασκούν διαρκώς ως συνομιλητές και ομοτράπεζοι των πάνελ. Και βέβαια, ο μεγάλος υπονομευτής παραμένει η ελληνική οικογένεια και οι περιβάλλοντες κοινωνικοί θεσμοί που, ακόμη και σήμερα, εναγκαλίζουν ασφυκτικά και κρατούν στον κομφορμισμό5 ξεπερασμένων νορμών εκείνους που θα έπρεπε να πετούν με τα δικά τους φτερά.

[πηγή: εφ. *Η Καθημερινή*, 16/11/2014. Ο Δ.Π. Σωτηρόπουλος είναι επίκουρος καθηγητής Σύγχρονης Πολιτικής Ιστορίας]

**1sine qua non**: απαραίτητη ~ **2ομνύω**: ορκίζομαι ~ **3ex cathedra:** από την έδρα ~ **4ομφαλοσκοπώ**: (μεταφορικά) επικεντρώνω το ενδιαφέρον μου στον εαυτό μου με συνέπεια να αδρανώ ή να αδιαφορώ για τον κοινωνικό περίγυρο ~ **5κομφορμισμός**: προσαρμογή του ατόμου στους καθιερωμένους κανόνες συμπεριφοράς της ομάδας στην οποία ανήκει

**Κείμενο 2**

Αντώνης Σπανός

*Η καλλιέργεια και η αξία του (Αυτο) Σεβασμού*

Οι άνθρωποι που δεν σέβονται, είναι άνθρωποι φοβικοί, ανασφαλείς, με αγκυλώσεις και παρωπίδες, που δυσκολεύονται να συνυπάρξουν σε ένα κοινωνικό σύνολο ή σε μια ομάδα που περικλείει τόσο πολλή διαφορετικότητα. Το κυριότερο χαρακτηριστικό των ανθρώπων αυτών είναι ότι πιστεύουν πως μειώνοντας τον άλλον αποκτούν μεγαλύτερη υπόσταση οι ίδιοι· αυτό είναι χαρακτηριστικό γνώρισμα των ανθρώπων που «φωνάζουν» ότι είναι σημαντικοί. Δεν χρειάζεται να «φωνάζεις» ποιος είσαι, χρειάζεται απλώς να πορεύεσαι με βάση τον σεβασμό, καθώς η ένδειξη σεβασμού αντικατοπτρίζει και τον αυτοσεβασμό σου. Για να αποδεχτείς τον άλλον, δεν χρειάζεται να συμφωνείς ούτε χρειάζεται να ταιριάζεις μαζί του. Τον αποδέχεσαι γιατί τον σέβεσαι, σέβεσαι πώς είναι ο άλλος σαν άνθρωπος, σέβεσαι το γεγονός ότι δεν μπορείς να αλλάξεις τους άλλους ανθρώπους, σέβεσαι το ότι οι άνθρωποι γεννηθήκαμε και μεγαλώσαμε σε διαφορετικές κοινωνίες, κουλτούρες και «πιστεύω», που είτε συνειδητά είτε ασυνείδητα τα έχουμε κάνει μέρος της δικής μας ζωής.

 Ο σεβασμός είναι θέμα παιδείας και εσωτερικής ισορροπίας και πολύ λιγότερο θέμα μόρφωσης. Δυστυχώς στις μέρες μας είναι δυσεύρετος. Εάν γυρίσουμε πολύ πίσω, θα συνειδητοποιήσουμε ότι ο σεβασμός χάθηκε από τότε που αρχίσαμε να πιστεύουμε ή μας έκαναν να πιστέψουμε ότι όλοι οι άλλοι έχουν λιγότερη αξία μπροστά στο δικό μας «εγώ», από τότε που η προσωπική μας αντίληψη για το δίκαιο και το σωστό υπερίσχυσε της ανθρώπινης αξιοπρέπειας

Χάσαμε κάθε ίχνος προσανατολισμού, στην ανάγκη μας να θεωρούμε τον εαυτό μας τον πιο σημαντικό άνθρωπο μειώνοντας τους άλλους. Χάσαμε τον σεβασμό, στην προσπάθειά μας να επιβιώσουμε μέσα σε έναν κόσμο που αποζητά να σε προετοιμάσει ως λύκο έτοιμο να αντιμετωπίσεις ό,τι βρεθεί μπροστά σου. Χάσαμε τον σεβασμό με την ιδέα ότι πάντα εμείς ξέρουμε καλύτερα από τους άλλους, τον χάσαμε όταν ξεκινήσαμε να πιστεύουμε πως είμαστε αρκετά δυνατοί, ώστε να μην έχουμε ανάγκη τους άλλους, και το κυριότερο, όταν μας έμαθαν ότι σημασία έχει να παίρνεις αυτό που θέλεις, χωρίς να νοιάζεσαι για τον άλλον. Σημαντικοί γινόμαστε μέσα από τις πράξεις μας και τη στάση ζωής μας, και όχι μέσα από κούφιες φιλοσοφίες, αόριστα και χαώδη ρητά. Ο σεβασμός είναι κόσμημα κι αυτό το κόσμημα μάθε να το φοράς και να το προσέχεις καθημερινά. Ίσως να είναι και το μόνο που σε κάνει πραγματικά πιο όμορφο...

[Ο Α. Σπανός είναι Ψυχολόγος. Επαναληπτικές Πανελλαδικές Εξετάσεις Ημερήσιων και Εσπερινών Λυκείων 2023]

**Κείμενο 3**

Ελένη Βακαλό

 *Πώς έγινε ένας κακός άνθρωπος*

Θα σας πω πώς έγινε Έτσι είναι η σειρά

Ένας μικρός καλός άνθρωπος αντάμωσε στο δρόμο του έναν χτυπημένο

Τόσο δα μακριά από κείνον ήτανε πεσμένος και λυπήθηκε

Τόσο πολύ λυπήθηκε που ύστερα φοβήθηκε

Πριν κοντά του να πλησιάσει για να σκύψει να

τον πιάσει, σκέφτηκε καλύτερα

Τι τα θες τι τα γυρεύεις

Κάποιος άλλος θα βρεθεί από τόσους εδώ γύρω,

να ψυχοπονέσει τον καημένο

Και καλύτερα να πούμε

Ούτε πως τον έχω δει

Και επειδή φοβήθηκε

Έτσι συλλογίστηκε

Τάχα δεν θα είναι φταίχτης, ποιον χτυπούν χωρίς να φταίξει;

Και καλά του κάνουνε αφού ήθελε να παίξει με τους άρχοντες

Άρχισε λοιπόν και κείνος

Από πάνω να χτυπά

Αρχή του παραμυθιού καλημέρα σας

[Ε. Βακαλό, από τη Συλλογή *Του κόσμου* (1978)]

ΘΕΜΑΤΑ

Θέμα Α

Α1. Να αποδώσετε συνοπτικά σε μία παράγραφο 70-80 λέξεων τα αίτια της ανεπάρκειας της οικογένειας και της ελληνικής εκπαίδευσης να γαλουχήσουν ελεύθερες προσωπικότητες, όπως παρουσιάζονται στο Κείμενο 1. **[μ. 20]**

Θέμα Β

**Β1.**Να γράψετε στο τετράδιό σας δίπλα στον αριθμό της Στήλης Α το γράμμα από τη Στήλη Β που αντιστοιχεί στην ορθή απάντηση, με βάση το περιεχόμενο του Κειμένου 1 (χωρίς αναφορά σε χωρία του κειμένου) [μ. 10]:

|  |  |
| --- | --- |
| **ΣΤΗΛΗ Α** | **ΣΤΗΛΗ Β** |
| **1.** Στη 2η παράγραφο παρουσιάζεται η άποψη ότι: | α. Η εκπαίδευση είναι ο πρώτος δείκτης προόδου μιας κοινωνίας. β. Ο σεβασμός των ατομικών δικαιωμάτων αποτελεί το κλειδί της κοινωνικής προόδου. **γ.** Η αύξηση του ΑΕΠ είναι ο κύριος δείκτης της προόδου μιας κοινωνίας. |
| **2.**Στην 3η παράγραφο αναφέρεται ότι κύριος στόχος του Διαφωτισμού όσον αφορά την εκπαίδευση είναι: | α. Να δημιουργήσει στελέχη για την επιχειρηματικότητα.β. Να καλλιεργήσει ελεύθερους πολίτες που να σέβονται τα δικαιώματα των άλλων. **γ.** Να ενισχύσει την οικονομική ανάπτυξη των χωρών. |
| **3.**Από την 4η παράγραφο εξάγεται το συμπέρασμα ότι: | α. Η εκπαίδευση είναι αποκλειστική ευθύνη του σχολείου.β. Η εκπαίδευση είναι μια συνεργασία μεταξύ σχολείου, οικογένειας και κοινωνίας. **γ.** Η εκπαίδευση είναι ανεπηρέαστη από εξωτερικούς παράγοντες. |
| **4.** Στην 5η παράγραφο υποστηρίζεται ότι: | α. Η ελληνική εκπαίδευση είναι η καλύτερη στην Ευρώπη.β. Η ελληνική εκπαίδευση είναι υπεύθυνη για την οικονομική κρίση της χώρας. **γ.** Η ελληνική εκπαίδευση αντιμετωπίζει σοβαρά προβλήματα. |
| **5.** Από το κείμενο 1 συμπεραίνεται ότι: | α. Η εκπαίδευση πρέπει να επικεντρώνεται στη διαμόρφωση κριτικά σκεπτόμενων πολιτών, ικανών να συμμετέχουν ενεργά στην κοινωνία. β. Η ανάπτυξη μιας χώρας εξαρτάται αποκλειστικά από την ύπαρξη στελεχών επιχειρήσεων.**γ.** Η οικονομική ανάπτυξη είναι ο μοναδικός στόχος της εκπαίδευσης |

Β2. α. Δύο από τους τρόπους, με τους οποίους ο συγγραφέας οργανώνει τη 2η παράγραφο *(«Υπάρχει μια απάντηση ... για την* άποψη αυτή») του Κειμένου 1, είναι η χρήση παραδειγμάτων και η αντίθεση. Να τους εντοπίσετε καταγράφοντας τα σχετικά αποσπάσματα (μ. 4), και να αξιολογήσετε την αποτελεσματικότητα αυτής της επιλογής σε σχέση με την υποστήριξη της θέσης του συντάκτη ότι «*οι* καλλιεργημένοι πολίτες (είναι) κλειδί για την ανάπτυξη». (μ. 6) **[μ. 10]**

 β. Στην πέμπτη (5η) παράγραφο του Κειμένου 1 «Η σημασία των επισημάνσεων αυτών είναι παραπάνω από αυτονόητη ... η μηχανική αποστήθιση και η κατήχηση (ηθικολογική ή θρησκευτική)», ο συγγραφέας διατυπώνει το επιχείρημά του με αρκετή βεβαιότητα. Να εντοπίσετε δύο διαφορετικές γλωσσικές επιλογές με τις οποίες διασφαλίζεται η βεβαιότητα αυτή (μ. 2) και να εξηγήσετε με συντομία την εντύπωση που αποκομίζει ο αναγνώστης με αυτό τον τρόπο απόδοσης του μηνύματος (μ. 3) **[μ. 5]**

Β3. Ο συγγραφέας χρησιμοποιεί β΄ ρηματικό πρόσωπο ενικού και α΄ ρηματικό πρόσωπο πληθυντικού αριθμού στην τρίτη (3η) παράγραφο, «Χάσαμε κάθε ίχνος προσανατολισμού,... σε κάνει πραγματικά πιο όμορφο...», στο Κείμενο 2. Να αναφέρετε δύο (2) περιπτώσεις σε κάθε ρηματικό πρόσωπο (μ. 4) και να αναζητήσετε τους λόγους που κατά τη γνώμη σας δικαιολογούν αυτή την επιλογή (μ. 6) **[μ. 10]**

Θέμα Γ

**Γ1.** Ποιο είναι το βασικό θέμα που θίγεται στο ποίημα; Να διατυπώσετε το ερμηνευτικό σας σχόλιο αξιοποιώντας τρεις κειμενικούς δείκτες. (150-200 λέξεις) [μ. 15]

Θέμα Δ

Δ1. Σε μια εποχή ραγδαίων αλλαγών και εξελίξεων επαναπροσδιορίζοντας την έννοια του σεβασμού διαπιστώνουμε ότι επικρατεί ο ατομικισμός και η έλλειψη κοινωνικής ευαισθησίας και υπευθυνότητας. Σε ένα άρθρο γνώμης 350-400 λέξεων που θα δημοσιευτεί στην ιστοσελίδα του Δήμου σας να παρουσιάσετε τις συνέπειες της έλλειψης σεβασμού στην κοινωνική συμβίωση, προτείνοντας συγκεκριμένες εκπαιδευτικές παρεμβάσεις με στόχο την ενίσχυση του σεβασμού **[μ. 30]**

[πηγή: ψηφιακό φροντιστήριο]